Gullprisen mot nye rekorder

Usikkerhet rundt den amerikanske statsgjelden driver gullprisen videre oppover.

STIGER: Gullprisen stiger etterhvert som investorer flytter pengene ut av aksjemarkedet i frykt for dårlige nyheter fra de amerikanske budsjettforhandlingene. Vis mer byoutline mathieukor/iStock

Publisert: Oppdatert: 26. juli 2011 21:15 , Publisert: 26. juli 2011 20:52

Gull med levering i august, som er den gullkontrakten som omsettes mest, stiger tirsdag med 0,3 prosent til over 1.617 dollar per unse.

Det er en oppgang på mer enn fem dollar siden prisene da handelen stengte mandag, og gullet nærmer seg dermed rekordprisen på 1.624 dollar per unse.

Gullprisen har steget med i underkant av ti prosent i løpet av juli, etterhvert som frykten for at amerikanske politikere ikke vil klare å enes om en avtale for å heve landets gjeldstak og senke budsjettunderskuddet.

- Pengene renner inn i fysiske investeringer, sier analytiker Scott Meyers i Pioneer Futures til Marketwatch.

Han forteller at stadig flere investorer flytter pengene sine fra aksjemarkedet til gull i forkant av det som ser ut til å bli en dramatisk innspurt i forhandlingene om å heve gjeldstaket til USA.

Også sølvprisen har fått seg en opptur de siste ukene, og tirsdag stiger prisen på sølv med levering i september med en drøy prosent på råvarebørsen i New York.

Budsjettbråk senket børsene

Formelle prosedyrer og tidsfrister gjør at politikerne etter alt å dømme må komme til en enighet om hvordan de skal kutte i budsjettunderskuddet allerede denne uken, for at de skal rekke å heve gjeldstaket innen 2. august og unngå at staten går tom for penger.

Derfor følger markedene svært godt med på signalene fra Washington.

Mandag avduket både republikaneren John Boehner og demokraten Harry Reid nye forslag til løsninger på de fastlåste forhandlingene, men avstanden mellom forslagene fra to partitoppene sendte aksjekursene nedover på Wall Street.

Senere på kvelden holdt president Barack Obama en tv-sendt tale, der han advarte politikerne mot å påføre landet en økonomiske krise.

- Vi kan ikke tillate at det amerikanske folk rammes av Washingtons politiske stridigheter, sa presidenten.

Stor avtale bra for børsen

Ifølge en analyse HSBC sendte sine kunder mandag kan en omfattende avtale om å kutte i budsjettunderskuddet og heve gjeldstaket utløse et letteleserally der risikoen som nå er priset inn i markedet regnes ut av fremtidsutsiktene.

I tillegg kan dollaren styrke seg igjen, etter å ha falt den siste tiden.

Om det bare blir enighet om en liten heving av gjeldstaket i Washington spår de imidlertid at det bare kommer en mindre opptur på børsene, siden en da må innstille seg på nok en runde med forhandlinger om gjeldstaket før valget i november 2012.

Sannsynlig med nedgradering

Mens politikerne forhandler videre kom det tirsdag lite oppløftende nyheter om USAs kredittrating.

Ifølge en undersøkelse nyhetsbyrået Reuters har gjennomført venter nå et flertall av 53 forespurte økonomer at landet kommer til å miste toppratingen de har hatt de siste hundre årene hos de tre store kredittratingbyråene.

Svarene viser at også at ekspertene regner med at det er 20 prosent sannsynlighet for en ny resesjon det neste året.

38 av økonomene nyhetsbyrået har snakket med sier også at de mener at usikkerheten som er skapt de siste ukene rundt hvorvidt USA vil holde alle sine økonomiske forpliktelser allerede har skadet økonomien til landet.